作者:元稹
標題:奉和權相公行次臨闕驛逢鄭僕射相公歸朝俄頃分途因以奉贈詩十四韻
內容:帝下赤霄符，搜求造化爐。中臺歸內座，太一直南都。黃霸乘軺入，王尊叱馭趨。萬人東道送，六纛北風驅。棧閣才傾蓋，關門已合繻。貫魚行邐迤，交馬語踟躕。去速熊羆兆，來馳虎豹夫。昔憐三易地，今訝兩分途。別路環山雪，離章運寸珠。鋒鋩斷犀兕，波浪沒蓬壺。區宇聲雖動，淮河孽未誅。將軍遙策畫，師氏密籲謨。漢上壇仍築，褒西陣再圖。公方先二虜，何暇進愚儒。